Fadilat Amal

***Fadilat Amal*** (; ditransliterasi ***Fazail-e-Amaal***), dikarang oleh Zakariyya Kandhlawi antara tahun 1929 dan 1964, merupakan sebuah buku yang terutamanya terdiri daripada risalah-risalah siri Fada'il, yang asalnya diterbitkan dalam bahasa Urdu. Tujuannya adalah untuk memberi inspirasi dan motivasi kepada umat Islam dalam amalan keagamaan mereka dengan mempersembahkan pelbagai ajaran, kisah dan anekdot Islam. Populariti buku ini telah membawa kepada terjemahan dalam pelbagai bahasa, termasuk bahasa Melayu, Inggeris dan Perancis, menjadikannya sebagai sumber utama untuk Jemaah Tabligh, sebuah gerakan pietistik transnasional. Ditulis atas permintaan Ilyas Kandhlawi, pengasas jemaah, buku ini pada mulanya dinamakan ***Tablighi Nisab*** atau "Kurikulum kepada Tabligh". Ia merupakan penerbitan sastera Urdu paling popular pada era moden dan banyak dibaca kerana ia dimasukkan ke dalam sastera Jemaah Tabligh. Bahasa buku ini dihargai kerana kesederhanaan, kejelasan dan ketercapaiannya kepada pembaca awam.

## Latar belakang
Selepas penubuhan Jemaah Tabligh, Ashraf Ali Thanwi pernah menyediakan buku-buku tertentu sebagai sebahagian daripada kurikulum Tabligh. Contohnya, buku-buku seperti *[[Bahishti Zewar]]* telah dimasukkan buat pembelajaran dan pengajaran para pelajar. Walau bagaimanapun, Ilyas Kandhlawi ingin memperkenalkan satu kurikulum yang tetap dan menulis buku tetap khusus untuk pelajar Jamaah. Bagi tujuan ini, beliau mengarahkan anak saudaranya Zakariyya Kandhlawi untuk menulis sebuah buku yang boleh dimasukkan dalam kurikulum sebagai rujukan standard. Akibatnya, Zakariyya Kandhlawi menulis buku-buku termasuk *Fadilat Solat, Fadilat Zikir, Fadilat Tabligh* (dakwah), dan *Fadilat Sedekah*. Kemudian, atas permintaan sepupu sebelah bapanya Yusuf Kandhlawi, beliau juga menulis sebuah buku tentang *Fadilat Haji*. Berikutan itu, mengikut arahan mentor kerohaniannya, Abdul Qadir Raipuri, beliau menyusun artikel-artikel yang telah ditulis sebelum ini seperti *Kisah Para Sahabat* dan lain-lain. Atas arahan Shah Yasin Naginawi, seorang pengikut Rashid Ahmad Gangohi, beliau menggabungkan artikel-artikel yang ditulis sebelum ini mengenai *Fadhilat Al-Quran* dan *Keutamaan Durood* (selawat). Kira-kira pada tahun 1955, himpunan karya-karya ini diterbitkan dalam dua jilid di bawah tajuk *Tablighi Nisab*. Versi jilid tunggal diterbitkan pada tahun 1958, dan ia juga menjadi terkenal dengan nama *Fazail-e-Amaal* ("Fadilat Amal").

## Metodologi
Buku ini yang berkisarkan dengan "fadilat-fadilat" perbuatan, memulakan setiap bab dengan menyebut ayat-ayat al-Quran yang berkaitan, diikuti dengan penjelasan terperinci serta terjemahan ayat-ayat tersebut. Seterusnya, bab ini merangkumi perbincangan berkaitan topik tersebut, menyebut hadis-hadis berkaitan berserta penjelasan terperincinya. Selepas penjelasan hadis, ia merangkumi kata-kata para sahabat, kenyataan para ulama, dan peristiwa-peristiwa berkaitan. Secara amnya, pendekatan penulis dalam menulis bab-bab fadilat adalah seperti berikut: kadangkala, beliau mengemukakan hadis sebelum ayat-ayat al-Quran. Contohnya boleh dilihat dalam bab fadilat solat, Quran dan Ramadan*.* Kadangkala, beliau juga memasukkan kenyataan para ulama sebagai pengenalan kepada hadis-hadis sahih, seperti dalam bahagian fadilat solat. Sebaliknya, beberapa fadilat yang berkaitan dengan hadis dipetik itu disebut. Hadis-hadis digunakan sebagai bukti untuk subjek bab tersebut. Kadangkala, teks hadis disebut dalam bahasa Arab atau Urdu, tetapi perhial berkaitan dengan darjat kesahihan hadis tidak disebut.

## Penerimaan
Menurut Muhammad Nawaz Chaudhary, sarjana PhD di Universiti Punjab, karya ini telah memberi impak transformatif kepada berjuta-juta nyawa, menyumbang kepada proses pembinaan dan pembaharuan yang berterusan. Abul Hasan Ali Hasani Nadwi, Pengerusi Pusat Pengajian Islam Oxford, menegaskan bahawa tiada siri sastera lain yang mempunyai pengaruh yang lebih mendalam dalam pembaharuan negara selain karya-karya Zakariyya Kandhlawi seperti ini.

### Kritikan keabsahan
Sesetengah ulama telah menyatakan kebimbangan tentang kemasukan riwayat-riwayat tertentu dalam buku ini, dan mempersoalkan kesahihannya dan keselarasannya dengan ajaran Islam arus perdana. Hammood at-Tuwaijri menekankan bahawa Jemaah Tabligh mementingkan buku ini, menganggapnya dihormati sepertimana ahli sunnah memegang Shahihah dan buku-buku hadis lain. Para Tabligh telah menjadikan buku ini sebagai rujukan utama mereka, terutamanya dalam kalangan orang India dan bukan Arab lain yang mengikuti ajaran mereka.

Walau bagaimanapun, buku ini dilaporkan mengandungi pelbagai perkara yang berkaitan dengan syirik, bidaah, serta hadis palsu (maudu) dan lemah (daif). Akibatnya, sesetengah ulama menganggapnya sebagai sumber kejahatan, kesesatan, dan kekeliruan (fitnah). Shams ad-Deen al-Afghaani berpendapat bahawa imam-imam utama Deobandi mempunyai buku-buku yang dihormati dalam tradisi mereka, namun karya-karya ini dipenuhi dengan mitos pemberhalaan kubur dan kesufian. Terutamanya, beliau memetik contoh-contoh seperti *Tableeghi Nisaab*, juga dikenali sebagai *Nisaab at-Tableegh*, dan *Manhaj at-Tableegh*.

Sementera itu, golongan Deobandi tidak secara terbuka menafikan buku-buku mereka mahupun mengeluarkan amaran tentang kandungannya, menyebabkan percetakan dan penjualannya berterusan tanpa disekat sehingga kini tersedia secara meluas di pasaran India, Pakistan, dan tempat lain. Menurut *al-Mawsoo'ah al-Muyassarah fi'l-Adyaan wa'l-Madhaahib wa'l-Ahzaab al-Mu'aasirah*, semasa perhimpunan di negara-negara Arab, Jamaah Tabligh menekankan pembacaan daripada *[[Riyadh al-Solihin|Riyadh al-Solihn]]*. Walau bagaimanapun, di negara bukan Arab, mereka memberi tumpuan kepada *Hayat as-Sahaabah* dan *Tableeghi Nisaab*. Akan tetapi, buku kedua terkenal dengan banyaknya unsur mitos dan hadis daif.

Sebilangan ulama mempertahankan buku ini. Zakariyya Kandhlawi selaku penulis sendiri mengambil inisiatif untuk menangani kritikan dalam penerbitannya bertajuk *Soalan dan Jawapan Mengenai Isu, Bantahan dan Pertanyaan tentang Fazail-e-Amaal*. Di dalam halaman-halamannya, beliau memberikan respons menyeluruh terhadap bantahan dan pertanyaan mengenai kandungan *Fazail-e-Amaal*. Malah, beliau mendedikasikan sebahagian besar buku ini untuk menawarkan laporan komprehensif tentang latar belakang, populariti dan edarannya yang meluas. Tambahan pula, beliau mengemukakan pandangan penyokong dan pengkritik dalam kalangan komuniti ilmiah.

## Rujukan